text: Tør ikke lukke bro op
  08 februar 2013 kl. 12.57
  En motor i Egernsundbroen er defekt, så motoren kun kan køre på halv kraft. Derfor tør kommmunen ikke åbne broen, før en reservedel kommer frem i næste uge.
  - Når det skulle ske, er det et heldigt tidspunkt, siger civilingeniør Nanna Thorøe, Sønderborg Kommune, til TV SYD. Der er ikke så meget trafik på fjorden - og de lokale er blevet adviseret om, at broen først kan åbne igen på tirsdag.
  Og de mindre motorbåde kan stadig passere under broen, som har en gennemsejlingshøjde på seks meter på midten ved normal vandstand.
  Det menes at være den ene motors kobling som er defekt. Broen kan godt åbnes, men kommunen frygter, at den kan sætte sig fast - og ikke kan lukkes igen.
  - Og det ville være et stort trafikalt problem, siger Nanne Thorøe. Der er en del trafik på broen i løbet af morgen- og eftermiddagstimerne.
  Først på mandag kommer nogle teknikere for at reparere broen, som ventes at være klar igen tirsdag.
  Broen er 239 meter lang.
  